title: Регламент за изпълнение (ЕС) 2015/114 на Комисията от 26 януари 2015 година за определяне на количествата, които следва да бъдат добавени към определените за подпериода от 1 април до 30 юни 2015 г. количества в рамките на тарифната квота, открита по силата на Регламент (ЕО) № 536/2007 за птиче месо с произход от Съединените американски щати

text:
               27.1.2015

               BG

               Официален вестник на Европейския съюз

               L 20/38

         РЕГЛАМЕНТ ЗА ИЗПЪЛНЕНИЕ (ЕС) 2015/114 НА КОМИСИЯТА
   от 26 януари 2015 година
   за определяне на количествата, които следва да бъдат добавени към определените за подпериода от 1 април до 30 юни 2015 г. количества в рамките на тарифната квота, открита по силата на Регламент (ЕО) № 536/2007 за птиче месо с произход от Съединените американски щати
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 188, параграфи 2 и 3 от него,
   като има предвид, че:

               (1)

               С Регламент (ЕО) № 536/2007 на Комисията (2) се открива годишна тарифна квота за внос на продукти от сектора на птичето месо с произход от Съединените американски щати.

               (2)

               Количествата, за които се отнасят заявленията за лицензии за внос, подадени от 1 до 7 декември 2014 г. за подпериода от 1 януари до 31 март 2015 г., са по-ниски от наличните количества. Поради това е целесъобразно да се определят количествата, за които не са били подадени заявления, и тези количества да бъдат добавени към определените за следващия квотен подпериод количества.

               (3)

               За да се гарантира ефективността на мярката, настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Количествата, за които не са подадени заявления за лицензии за внос по силата на Регламент (ЕО) № 536/2007 и които следва да бъдат добавени към подпериода от 1 април до 30 юни 2015 г., са посочени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 26 януари 2015 година.

            За Комисията,

            от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  Регламент (ЕО) № 536/2007 на Комисията от 15 май 2007 г. относно откриване и управление на вносна тарифна квота за птиче месо, разпределена за Съединените американски щати (ОВ L 128, 16.5.2007 г., стр. 6).

      ПРИЛОЖЕНИЕ

                  Пореден №

                  Количества, за които не са подадени заявления и които следва да бъдат добавени към наличните количества за подпериода от 1 април до 30 юни 2015 г.
                  (в kg)

                  09.4169

                  16 008 750


title: Регламент за изпълнение (ЕС) 2017/1090 на Съвета от 20 юни 2017 година за прилагане на член 17, параграф 1 от Регламент (ЕС) № 224/2014 относно ограничителни мерки с оглед на положението в Централноафриканската република

text:
               21.6.2017

               BG

               Официален вестник на Европейския съюз

               L 158/1

         РЕГЛАМЕНТ ЗА ИЗПЪЛНЕНИЕ (ЕС) 2017/1090 НА СЪВЕТА
   от 20 юни 2017 година
   за прилагане на член 17, параграф 1 от Регламент (ЕС) № 224/2014 относно ограничителни мерки с оглед на положението в Централноафриканската република
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕС) № 224/2014 на Съвета от 10 март 2014 г. относно ограничителни мерки с оглед на положението в Централноафриканската република (1), и по-специално член 17, параграф 1 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 10 март 2014 г. Съветът прие Регламент (ЕС) № 224/2014.

               (2)

               На 17 май 2017 г. комитетът към Съвета за сигурност на ООН, създаден съгласно Резолюция 2127 (2013) на Съвета за сигурност на ООН, добави едно лице към списъка с лицата и образуванията, подлежащи на ограничителни мерки. На 24 май 2017 г. Съветът прие Регламент за изпълнение (ЕС) 2017/890 (2), като добави това лице в приложение I към Регламент (ЕС) № 224/2014.

               (3)

               Свързаната с това лице информация следва да бъде допълнена и съответно приложение I към Регламент (ЕС) № 224/2014 следва да бъде изменено,

         ПРИЕ НАСТОЯЩИЯ РЕГЛАМЕНТ:
   Член 1
   Приложение I към Регламент (ЕС) № 224/2014 се изменя съгласно предвиденото в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Люксембург на 20 юни 2017 година.

            За Съвета

            Председател

         H. DALLI

      (1)  ОВ L 70, 11.3.2014 г., стр. 1.

      (2)  Регламент за изпълнение (ЕС) 2017/890 на Съвета от 24 май 2017 г. за прилагане на член 17, параграф 1 от Регламент (ЕС) № 224/2014 относно ограничителни мерки с оглед на положението в Централноафриканската република (ОВ L 138, 25.5.2017 г., стр. 1).

      ПРИЛОЖЕНИЕ
      Вписването в приложение I към Регламент (EС) № 224/2014 относно посоченото по-долу лице се заменя със следното вписване:

                     „12.

                     Abdoulaye HISSENE (известен още като: a) Abdoulaye Issène; б) Abdoulaye Hissein; в) Hissene Abdoulaye; г) Abdoulaye Issène Ramadane; д) Abdoulaye Issene Ramadan; е) Issene Abdoulaye)

                        Дата на раждане: 1967 г.

                        Място на раждане: Ndele, Bamingui-Bangoran, Централноафриканска република

                        Гражданство: Централноафриканска република

                        Паспорт №: Централноафрикански дипломатически паспорт № D00000897, издаден на 5 април 2013 г. (валиден до 4 април 2018 г.)

                        Адрес: а) KM5, Bangui, Централноафриканска република; б) Nana-Grebizi, Централноафриканска република

                        Дата на посочване от ООН: 17 май 2017 г.

                        Други сведения: Hissène е бивш министър на младежта и спорта в кабинета на бившия президент на Централноафриканската република Michel Djotodia. Преди това той е ръководител на Конвенцията на патриотите за справедливост и мир, която е политическа партия. Освен това той се е утвърдил като лидер на въоръжените милиции в Банги, по-специално в квартала PK5 (3-ти район).

                        Сведения от описателното обобщение на основанията за включване в списъка, предоставено от Комитета по санкциите:

                     Abdoulaye Hissène беше включен в списъка на 17 май 2017 г. в съответствие с точка 16 и точка 17, буква ж) от Резолюция 2339(2017) заради „участие или подкрепа за действия, подкопаващи мира, стабилността и сигурността в ЦАР, включително действия, които застрашават или възпрепятстват процеса на политически преход или процеса на стабилизиране и помирение, или подклаждат насилие“ и „участие в планирането, ръководенето, финансирането или извършването на нападения срещу мисии на ООН или международни части в областта на сигурността, включително MINUSCA, мисиите на Европейския съюз и френските операции, които им оказват подкрепа.“

                           Допълнителни сведения:

                     Abdoulaye Hissène и други членове на бившата Селека съдействат на размирници от Антибалака, които са съюзници на бившия президент на Централноафриканската република (ЦАР) François Bozizé, включително на Maxime Mokom, в подстрекаването на съпътствани от насилие протести и сблъсъци през септември 2015 г., като част от неуспешен опит за сваляне на правителството, докато тогавашният временен президент Catherine Samba-Panza присъства на Общото събрание на ООН от 2015 г. Mokom, Hissène и други са обвинени от правителството на ЦАР за различни престъпления, включително за убийство, палеж, изтезания и грабежи, произтичащи от неуспешния опит за преврат.
                     От 2015 г. насам Hissène се превръща в един от главните лидери на въоръжените милиции, разположени в квартала РК5 в Банги, състоящи се от над 100 души. Като такъв той възпрепятства свободата на движение и на възстановяването на държавната власт в тази област, включително чрез незаконно данъчно облагане на транспортните и търговските дейности. През втората половина на 2015 г. Hissène действа като представител на „найробистите“ от бившата Селека в Банги, работили в условия на сближаване с бойците от Антибалака под ръководството на Mokom. Въоръжени мъже под контрола на Haroun Gaye и Hissène участват в актовете на насилие, извършени между 26 септември и 3 октомври 2015 г. в Банги.
                     Членовете на групата на Hissène са заподозрени в участие в нападение на 13 декември 2015 г. — датата на референдума за конституция — над превозното средство на Mohamed Moussa Dhaffane, лидер на бившата Селека. Hissène е обвинен в организиране на насилието в квартала PK5 в Банги, при което са убити петима души, ранени са двадесет и е попречено на жителите да гласуват на референдума за конституция. Hissène излага изборите на риск чрез създаване на поредица от ответни нападения между различните групи.
                     На 15 март 2016 г. Hissène е задържан от полицията на летище „М'Поко“ в Банги и е предаден на отдела за проучвания и разследвания към националната жандармерия. Впоследствие неговата групировка го освобождава, като използва сила и открадва едно оръжие, преди това предадено от MINUSCA като част от искане за освобождаване, одобрено от Комитета.
                     На 19 юни 2016 г., след арестуването на мюсюлманските търговци от вътрешните сили за сигурност към „PK 12“, милициите на Gaye и Hissène отвличат в Банги петима полицаи от националната жандармерия. На 20 юни MINUSCA прави опит да освободи полицаите. Въоръжени мъже под контрола на Hissène и Gaye разменят изстрели с мироопазващите сили, които се опитват да освободят заложниците. В резултат на това са убити поне шестима души и е ранен един член на мироопазващите сили.
                     На 12 август 2016 г. Hissène поема ръководството на конвой от 6 превозни средства с тежко въоръжени лица. Конвоят, който бяга от Банги, е заловен от MINUSCA на юг от Sibut. Докато пътува на север, конвоят разменя изстрели с вътрешните сили за сигурност на няколко контролни пункта. Накрая конвоят е спрян от MINUSCA на 40 km южно от Sibut. След множество престрелки MINUSCA залавя 11 от мъжете, но Hissène и няколко други успяват да избягат. Арестуваните лица посочват на MINUSCA, че Hissène е бил лидерът на конвоя, чиято цел е била да стигнат до Bria и да участват в събрание на бившите групи на Селека, организирано от Nourredine Adam.
                     През август и септември 2016 г. експертната група пътува два пъти до Sibut, за да инспектира вещите на конвоя на Hissène, Gaye и Hamit Tidjani, иззети от MINUSCA на 13 август. Освен това експертната група инспектира и боеприпасите, конфискувани в къщата на Hissène на 16 август. От шестте превозни средства и от задържаните лица е иззето смъртоносно и несмъртоносно военно оборудване. На 16 август 2016 г. Централната жандармерия претърсва дома на Hissène в Банги. Открити са над 700 оръжия.
                     На 4 септември 2016 г. група от участници в бившата Селека, идващи от Kaga-Bandoro на шест мотоциклета, за да приберат Hissène и свързаните с него лица, откриват огън срещу MINUSCA в близост до Dékoa. По време на този инцидент е убит един боец от бившата Селека и са ранени двама членове на мироопазващите сили и едно цивилно лице.“


title: Регламент за изпълнение (ЕС) 2017/1376 на Комисията от 25 юли 2017 година за подновяване на одобрението на веществото варфарин като активно вещество за употреба в биоциди от продуктов тип 14 (Текст от значение за ЕИП. )

text:
               26.7.2017

               BG

               Официален вестник на Европейския съюз

               L 194/9

         РЕГЛАМЕНТ ЗА ИЗПЪЛНЕНИЕ (ЕС) 2017/1376 НА КОМИСИЯТА
   от 25 юли 2017 година
   за подновяване на одобрението на веществото варфарин като активно вещество за употреба в биоциди от продуктов тип 14
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 14, параграф 4, буква а) от него,
   като има предвид, че:

               (1)

               Активното вещество варфарин е одобрено за употреба като родентицид в биоциди от продуктов тип 14 по силата на Регламент (ЕС) № 528/2012.

               (2)

               В съответствие с член 13, параграф 1 от Регламент (ЕС) № 528/2012 беше подадено заявление до Европейска агенция по химикали („Агенцията“) за подновяване на одобрението на това активно вещество. Заявлението беше подложено на оценка от компетентния орган на Ирландия в качеството му на оценяващ компетентен орган.

               (3)

               На 25 март 2016 г. оценяващият компетентен орган представи своята препоръка относно подновяването на одобрението на варфарин на Агенцията.

               (4)

               На 16 юни 2016 г. Постоянният комитет по биоцидите изрази становището на Агенцията (2), като взе предвид заключенията на оценяващия компетентен орган.

               (5)

               Според това становище варфарин отговаря на критериите в Регламент (ЕО) № 1272/2008 на Европейския парламент и на Съвета (3) да бъде класифициран като токсичен за репродукцията от категория 1А. Поради това варфарин отговаря на критерия за изключване, посочен в член 5, параграф 1, буква в) от Регламент (ЕС) № 528/2012.

               (6)

               Освен това употребата на продукти, съдържащи варфарин, поражда съмнения във връзка със случаи на първично и вторично отравяне, дори ако се приложат силно ограничителни мерки за управление на риска, поради което варфарин отговаря и на критерия да бъде счетен за кандидат за замяна в съответствие с член 10, параграф 1, буква д) от посочения регламент.

               (7)

               Съгласно член 12 от Регламент (ЕС) № 528/2012 одобрението на активни вещества, които отговарят на критериите за изключване, може да бъде подновено само ако продължава да бъде изпълнено поне едно от условията за дерогация, установени в член 5, параграф 2 от същия регламент.

               (8)

               В съответствие с член 10, параграф 3 от Регламент (ЕС) № 528/2012 Агенцията организира обществена консултация, за да събере съответната информация за варфарин, включително относно наличните заместители.

               (9)

               И Комисията проведе специална обществена консултация, за да получи информация за това дали са изпълнени условията за дерогация, установени в член 5, параграф 2 от Регламент (ЕС) № 528/2012. Комисията осигури публичен достъп до отговорите на консултацията.

               (10)

               Отговорите на двете горепосочени обществени консултации, както и информацията относно наличието на алтернативи на родентициди с антикоагулантно действие, включени в приложение 1 към доклада на Комисията за мерки за ограничаване на риска на родентицидите с антикоагулантно действие (4), бяха обсъдени с държавите членки в рамките на Постоянния комитет по биоцидите.

               (11)

               Гризачите може да бъдат носители на патогени, причиняващи много зоонози, които представляват сериозни заплахи за здравето на хората и животните. Нехимични методи за контрол или превенция на гризачите, като например механични, електрически или капани с лепило, може да не са достатъчно ефикасни и може да повдигнат допълнителни въпроси за това дали са хуманни или дали причиняват на гризачите ненужни страдания. Алтернативни активни вещества, одобрени за употреба като родентициди, може да не са подходящи за всички категории потребители или да не са ефикасни за всички видове гризачи. Тъй като ефективният контрол на гризачите не може да разчита само на посочените нехимични методи за контрол или превенция, се счита, че варфарин е от съществено значение за осигуряване на контрола на гризачите в подкрепа на споменатите алтернативи. В резултат на това целта на употребата на варфарин би била предотвратяване или контрол на сериозна заплаха за здравето на хората и животните, свързана с гризачите. Следователно условието, установено в член 5, параграф 2, буква б), е изпълнено.

               (12)

               Понастоящем контролът на гризачите разчита до голяма степен на употреба на родентициди с антикоагулантно действие, чието неодобрение би могло да доведе до недостатъчен контрол на гризачите. Това може да причини не само значително отрицателно въздействие върху здравето на хората или животните или върху околната среда, но и да повлияе възприятието на обществеността за своята безопасност по отношение на експозицията на гризачи или сигурността на редица икономически дейности, които може да са уязвими спрямо гризачите, което би породило икономически и социални последици. От друга страна, рисковете на употребата на продукти, съдържащи варфарин, за здравето на хората, здравето на животните или за околната среда може да бъдат намалени, ако при употребата на тези продукти се спазват определени спецификации и условия. Поради това неодобрението на варфарин като активно вещество би имало несъразмерно отрицателно въздействие върху обществото в сравнение с рисковете, произтичащи от употребата на веществото. Следователно условието, установено в член 5, параграф 2, буква в), е също така изпълнено.

               (13)

               Поради това е целесъобразно да бъде подновено одобрението на варфарин за употреба в биоциди от продуктов тип 14 при спазване на определени спецификации и условия.

               (14)

               Варфарин е кандидат за замяна в съответствие с член 10, параграф 1, букви а) и д) от Регламент (ЕС) № 528/2012, поради което следва да се прилага срока за подновяване, определен в член 10, параграф 4 от същия регламент.

               (15)

               С Решение за изпълнение (ЕС) 2016/135 на Комисията (5) първоначалната дата на изтичане на срока на одобрението на флокоумафен, бродифакум и варфарин за използване в биоциди от продуктов тип 14 бе отложена до 30 юни 2018 г. Тъй като разглеждането на заявленията за подновяване на тези одобрения вече е приключено, целесъобразно е да се отмени Решение за изпълнение (ЕС) 2016/135.

               (16)

               Мерките, предвидени в настоящия регламент, са в съответствие със становището на Постоянния комитет по биоцидите,

         ПРИЕ НАСТОЯЩИЯ РЕГЛАМЕНТ:
   Член 1
   Одобрението на варфарин като активно вещество за употреба в биоциди от продуктов тип 14 се подновява при спазване на спецификациите и условията, посочени в приложението.
   Член 2
   Решение за изпълнение (ЕС) 2016/135 се отменя.
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 25 юли 2017 година.

            За Комисията

            Председател

         Jean-Claude JUNCKER

      (1)  ОВ L 167, 27.6.2012 г., стр. 1.

      (2)  https://echa.europa.eu/regulations/biocidal-products-regulation/approval-of-active-substances/bpc-opinions-on-active-substance-approval

      (3)  Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 31.12.2008 г., стр. 1).

      (4)  Risk mitigation measures for anticoagulant rodenticides — Final Report (Мерки за ограничаване на риска на антикоагулантни родентициди — окончателен доклад). Европейска комисия (2014 г.), Брюксел, Белгия. 100 стр. ISBN 978-92-79-44992-5.

      (5)  Решение за изпълнение (ЕС) 2016/135 на Комисията от 29 януари 2016 г. за отлагане на датата на изтичане на срока на одобрението на флокоумафен, бродифакум и варфарин за използване в биоциди за продуктов тип 14 (ОВ L 25, 2.2.2016 г., стр. 65).

      ПРИЛОЖЕНИЕ

                  Общоприето наименование

                  Наименование по IUPAC
                  Идентификационни номера

                  Минимална степен на чистота на активното вещество (1)

                  Дата на изтичане на одобрението

                  Продуктов тип

                  Специални условия

                  Варфарин

                  Наименование по IUPAC:
                  (RS)-4-хидрокси-3-(3-оксо-1-фенилбутил)кумарин
                  Номер на ЕО: 201-377-6
                  CAS №: 81-81-2

                  990 g/kg

                  30 юни 2024 г.

                  14

                  Варфарин се счита за кандидат за замяна в съответствие с член 10, параграф 1, букви а) и д) от Регламент (ЕС) № 528/2012.
                  Разрешенията за биоциди се издават, ако са изпълнени следните общи условия:

                              1)

                              При оценката на продукта трябва да се обръща особено внимание на експозициите, рисковете и ефикасността, които са свързани с всякакви видове употреба, обхванати от заявление за издаване на разрешение, но не са разгледани в оценката (на равнището на Съюза) на риска от употребата на активното вещество. Освен това, съгласно точка 10 от приложение VI към Регламент (ЕС) № 528/2012, оценката на продукта трябва да включва оценка дали могат да бъдат изпълнени условията на член 5, параграф 2 от Регламент (ЕС) № 528/2012.

                              2)

                              Продуктите се разрешават за употреба в държавите членки само ако е изпълнено поне едно от условията, установени в член 5, параграф 2 от Регламент (ЕС) № 528/2012.

                              3)

                              Номиналната концентрация на варфарин в продуктите не трябва да превишава 790 mg/kg.

                              4)

                              Продуктите трябва да съдържат отблъскващ агент и оцветител.

                              5)

                              Продуктите не се разрешават за употреба под формата на прах за посипване.

                              6)

                              Продуктите под формата на контактни препарати, различни от прах за посипване, се разрешават за употреба само от обучени специалисти на закрити места, недостъпни за деца или нецелеви животни.

                              7)

                              Продуктите не се разрешават за употреба при постоянно или импулсно залагане на примамки.

                              8)

                              Разрешават само готови за употреба продукти.

                              9)

                              Първичното и вторичното излагане на хора, на нецелеви животни и на околната среда се свеждат до минимум чрез спазване и прилагане на всички подходящи и налични мерки за намаляване на риска. Това включва например ограничаването за професионална употреба или употреба от обучени специалисти, ако е възможно, и установяването на допълнителни специфични условия за всяка категория потребители.

                              10)

                              Труповете и неизядените примамки се унищожават в съответствие с местните изисквания. Методът на унищожаване се описва изрично в кратката характеристика на продукта, съдържаща се в националното разрешение, и трябва да бъде отразен върху етикета на продукта.

                        В допълнение към общите условия разрешенията за биоциди, които да се употребяват от масовия потребител, се издават, ако са изпълнени следните условия:

                              1)

                              Продуктите се разрешават за употреба само в защитени срещу неумело ползване дератизационни кутии.

                              2)

                              Продуктите се доставят само със следните максимални количества примамки за опаковка:

                                          а)

                                          За продукти само срещу мишки:

                                                      i)

                                                      За примамки под формата на зърна, пелети или паста: 250 g.

                                                      ii)

                                                      За примамки под формата на парафиново блокче: 500 g.

                                          б)

                                          За продукти само срещу плъхове или срещу мишки и плъхове:

                                                      i)

                                                      За примамки под формата на зърна, пелети или паста: 750 g.

                                                      ii)

                                                      За примамки под формата на парафиново блокче: 1 500  g.

                              3)

                              Продукти срещу Rattus norvegicus и Rattus rattus се разрешават за употреба само на закрито или във и около сгради.

                              4)

                              Продукти срещу Mus musculus се разрешават само за употреба на закрито.

                              5)

                              Лицата, които предлагат продуктите на пазара, гарантират, че продуктите са придружени от информация за рисковете, свързани с родентициди с антикоагулантно действие като цяло, за мерките за ограничаване на употребата им до необходимия минимум и за подходящи предпазни мерки.

                              6)

                              Продукти под формата на насипни примамки, като зърна или пелети, се разрешават за употреба само в препарати, които се доставят в пликове или други опаковки, за да се намали експозицията на хората и околната среда.

                        В допълнение към общите условия разрешенията за биоциди, които да се употребяват от специалисти, се издават, ако са изпълнени следните условия:

                              1)

                              Продуктите не се разрешават за употреба в канализацията, открито пространство или сметища.

                              2)

                              Продуктите се разрешават само за употреба в защитени срещу неумело използване дератизационни кутии.

                              3)

                              Лицата, които предлагат на пазара продукти за професионални потребители, гарантират, че тези продукти не се доставят на широката общественост.

                        В допълнение към общите условия разрешенията за биоциди, които да се употребяват от обучени специалисти, се издават, ако са изпълнени следните условия:

                              1)

                              Продуктите може да се разрешават за употреба в канализацията, открито пространство или сметища.

                              2)

                              Продуктите може да се разрешават за употреба в покрити и защитени места за примамки, доколкото тези места предоставят същата степен на защита за нецелевите видове и хората като защитените срещу неумело използване дератизационни кутии.

                              3)

                              Лицата, които предлагат на пазара продукти за обучени професионални потребители, гарантират, че продуктите не се доставят на други лица, различни от обучени специалисти.

         (1)  Посочената в тази графа чистота е минималната степен на чистота на оцененото активно вещество. Активното вещество в пуснатия на пазара продукт може да бъде със същата или различна чистота, ако е доказана техническата му равностойност с оцененото активно вещество.


title: Регламент за изпълнение (ЕС) 2017/1222 на Комисията от 26 юни 2017 година за вписване на название в регистъра на защитените наименования за произход и защитените географски указания [Kiełbasa biała parzona wielkopolska (ЗГУ)]

text:
               7.7.2017

               BG

               Официален вестник на Европейския съюз

               L 174/13

         РЕГЛАМЕНТ ЗА ИЗПЪЛНЕНИЕ (ЕС) 2017/1222 НА КОМИСИЯТА
   от 26 юни 2017 година
   за вписване на название в регистъра на защитените наименования за произход и защитените географски указания [Kiełbasa biała parzona wielkopolska (ЗГУ)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
   като има предвид, че:

               (1)

               В съответствие с член 50, параграф 2, буква а) от Регламент (ЕС) № 1151/2012 заявлението за регистрация на наименованието „Kiełbasa biała parzona wielkopolska“, подадено от Италия, бе публикувано в Официален вестник на Европейския съюз
                   (2).

               (2)

               Тъй като Комисията не получи никакви възражения по член 51 от Регламент (ЕС) № 1151/2012, наименованието „Kiełbasa biała parzona wielkopolska“ следва да бъде регистрирано,

         ПРИЕ НАСТОЯЩИЯ РЕГЛАМЕНТ:
   Член 1
   Регистрира се наименованието „Kiełbasa biała parzona wielkopolska“ (ЗГУ).
   Наименованието по първа алинея се използва за идентифициране на продукт от клас 1.2. Месни продукти (варени, осолени, пушени и др.) от приложение XI към Регламент за изпълнение (ЕС) № 668/2014 на Комисията (3).
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 26 юни 2017 година.

            За Комисията,

            от името на председателя,

         Phil HOGAN

            Член на Комисията

      (1)  ОВ L 343, 14.12.2012 г., стр. 1.

      (2)  ОВ C 73, 9.3.2017 г., стр. 25.

      (3)  Регламент за изпълнение (ЕС) № 668/2014 на Комисията от 13 юни 2014 г. за определяне на правила за прилагането на Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни (ОВ L 179, 19.6.2014 г., стр. 36).


title: Регламент за изпълнение (ЕС) № 237/2012 на Комисията от 19 март 2012 година относно разрешаването на алфа-галактозидаза (EC 3.2.1.22), получена от Saccharomyces cerevisiae (CBS 615.94), и ендо-1,4-бета-глюканаза (EC 3.2.1.4), получена от Aspergillus niger (CBS 120604), като фуражна добавка за пилета за угояване (притежател на разрешителното Kerry Ingredients and Flavours)  текст от значение за ЕИП

text:
               20.3.2012

               BG

               Официален вестник на Европейския съюз

               L 80/1

         РЕГЛАМЕНТ ЗА ИЗПЪЛНЕНИЕ (ЕС) № 237/2012 НА КОМИСИЯТА
   от 19 март 2012 година
   относно разрешаването на алфа-галактозидаза (EC 3.2.1.22), получена от Saccharomyces cerevisiae (CBS 615.94), и ендо-1,4-бета-глюканаза (EC 3.2.1.4), получена от Aspergillus niger (CBS 120604), като фуражна добавка за пилета за угояване (притежател на разрешителното Kerry Ingredients and Flavours)
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
   като има предвид, че:

               (1)

               В Регламент (ЕО) № 1831/2003 се предвижда възможността за издаване на разрешително за използване на добавки при храненето на животните, както и основанията и процедурите за предоставяне на такова разрешително.

               (2)

               В съответствие с член 7 от Регламент (ЕО) № 1831/2003 беше подадено заявление за разрешаване на алфа-галактозидаза (EC 3.2.1.22), получена от Saccharomyces cerevisiae (CBS 615.94), и ендо-1,4-бета-глюканаза (EC 3.2.1.4), получена от Aspergillus niger (CBS 120604). То бе придружено от данните и документите, които се изискват съгласно член 7, параграф 3 от Регламент (ЕО) № 1831/2003.

               (3)

               Заявлението се отнася до разрешаването на алфа-галактозидаза (EC 3.2.1.22), получена от Saccharomyces cerevisiae (CBS 615.94) и ендо-1,4-бета-глюканаза (EC 3.2.1.4), получена от Aspergillus niger (CBS 120604), като фуражна добавка за пилета за угояване, която да бъде класифицирана в категорията „зоотехнически добавки“.

               (4)

               В становището си от 17 ноември 2011 г. (2) Европейският орган за безопасност на храните (наричан по-долу „органът“) заключи, че при предложените условия на употреба препаратът от алфа-галактозидаза (EC 3.2.1.22), получена от Saccharomyces cerevisiae (CBS 615.94), и ендо-1,4-бета-глюканаза (EC 3.2.1.4), получена от Aspergillus niger (CBS 120604), не оказва неблагоприятно въздействие върху здравето на животните, човешкото здраве или околната среда и неговото използване може да подобри крайното телесно тегло на пилетата за угояване. Органът не счита, че е налице необходимост от специфични изисквания за мониторинг след пускането на пазара. Той също така провери доклада относно метода за анализ на фуражната добавка във фуражите, представен от референтната лаборатория, определена с Регламент (ЕО) № 1831/2003.

               (5)

               Оценката на препарата от алфа-галактозидаза (EC 3.2.1.22), получена от Saccharomyces cerevisiae (CBS 615.94), и ендо-1,4-бета-глюканаза (EC 3.2.1.4), получена от Aspergillus niger (CBS 120604), показва, че са изпълнени условията за предоставяне на разрешително, установени с член 5 от Регламент (ЕО) № 1831/2003. Поради това употребата на посочения препарат следва да бъде разрешена съгласно установеното в приложението към настоящия регламент.

               (6)

               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩИЯ РЕГЛАМЕНТ:
   Член 1
   Посоченият в приложението препарат, който спада към категорията „зоотехнически добавки“ и към функционалната група „подобрители, увеличаващи смилаемостта на храната“, се разрешава като добавка при храненето на животните при спазване на определените в приложението условия.
   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 19 март 2012 година.

            За Комисията

            Председател

         José Manuel BARROSO

      (1)  ОВ L 268, 18.10.2003 г., стр. 29.

      (2)  EFSA Journal (Бюлетин на ЕОБХ), 2011 г.; 9(12):2451.

      ПРИЛОЖЕНИЕ

                  Идентификационен номер на добавката

                  Наименование на притежателя на разрешителното

                  Добавка

                  Състав, химична формула, описание, аналитичен метод

                  Видове или категория животни

                  Максимална възраст

                  Минимално съдържание

                  Максимално съдържание

                  Други разпоредби

                  Изтичане на срока на разрешителното

                  Единици за активност/kg пълноценен фураж със съдържание на влага 12 %

                     Категория „зоотехнически добавки“. Функционална група: „подобрители, увеличаващи смилаемостта на храната“

                  4a17

                  Kerry Ingredients and Flavours

                  Алфа-галактозидаза
                  (EC 3.2.1.22)
                  Ендо-1,4-бета-глюканаза
                  (EC 3.2.1.4)

                                 Състав на добавката

                              Препарат от алфа-галактозидаза (EC 3.2.1.22), получена от Saccharomyces cerevisiae (CBS 615.94), и ендо-1,4-бета-глюканаза (EC 3.2.1.4), получена от Aspergillus niger (CBS 120604), в твърдо състояние, с минимална активност от:

                                          —

                                          1 000 U (1) алфа-галактозидаза/g

                                          —

                                          5 700 U (2) ендо-1,4-бета-глюканаза/g

                                 Характеристика на активното вещество

                              Алфа-галактозидаза, получена от Saccharomyces cerevisiae (CBS 615.94); Ендо-1,4-бета-глюканаза, получена от Aspergillus niger (CBS 120604)

                                 Метод за анализ
                                  (3)

                              Определяне:

                                          —

                                          колориметричен метод за измерване на p-нитрофенола, освободен при действието на алфа-галактозидаза от p-нитрофенил-алфа-галактопиранозид субстрат;

                                          —

                                          колориметричен метод за измерване на водоразтворимото багрилно вещество, освободено при действието на ендо-1,4-бета-глюканаза от ечемични глюканови субстрати, напречно свързани с азурин.

                  Пилета за угояване

                  —

                  50 U алфа-галактозидаза
                  285 U ендо-1,4-бета-глюканаза

                  —

                              1.

                              В упътването за употреба на добавката и премикса да се посочат температурата на съхранение, срокът на съхранение и устойчивостта при гранулиране.

                              2.

                              Максимална препоръчителна доза:

                                          —

                                          100 U алфа-галактозидаза/kg

                                          —

                                          570 U ендо-1,4-бета-глюканаза/kg

                              3.

                              Мерки за безопасност: носене на предпазна маска, предпазни очила и ръкавици по време на работа.

                  9 април 2022 г.

         (1)  1 U е количеството ензим, което освобождава 1 μmol p-нитрофенол от p-нитрофенил-алфа-галактопиранозид (pNPG) на минута при pH 5,0 и температура 37 °C.

         (2)  1 U е количеството ензим, което освобождава 1 mg редуцираща захар (глюкозен еквивалент) от бета-глюкан на минута при pH 5,0 и температура 50 °С.

         (3)  Подробна информация за аналитичните методи може да бъде намерена на интернет адреса на референтната лаборатория: http://irmm.jrc.ec.europa.eu/EURLs/EURL_feed_additives/Pages/index.aspx


title: Регламент за изпълнение (ЕС) 2017/1914 на Комисията от 19 октомври 2017 година за разрешаване на употребата на салиномицин натрий (Sacox 120 microGranulate и Sacox 200 microGranulate) като фуражна добавка за пилета за угояване и пилета, отглеждани за кокошки носачки, и за отмяна на регламенти (ЕО) № 1852/2003 и (ЕО) № 1463/2004 (притежател на разрешението Huvepharma NV) (Текст от значение за ЕИП. )

text:
                  20.10.2017

                  BG

                  Официален вестник на Европейския съюз

                  L 271/1

            РЕГЛАМЕНТ ЗА ИЗПЪЛНЕНИЕ (ЕС) 2017/1914 НА КОМИСИЯТА
      от 19 октомври 2017 година
      за разрешаване на употребата на салиномицин натрий (Sacox 120 microGranulate и Sacox 200 microGranulate) като фуражна добавка за пилета за угояване и пилета, отглеждани за кокошки носачки, и за отмяна на регламенти (ЕО) № 1852/2003 и (ЕО) № 1463/2004 (притежател на разрешението Huvepharma NV)
      (текст от значение за ЕИП)
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 и член 13, параграф 3 от него,
      като има предвид, че:

                  (1)

                  В Регламент (ЕО) № 1831/2003 се предвижда разрешителен режим за добавките, предвидени за употреба при храненето на животните, и се посочват основанията и процедурите за предоставянето на такова разрешение. В член 10 от посочения регламент се предвижда извършването на повторна оценка на добавките, чиято употреба е разрешена съгласно Директива 70/524/ЕИО на Съвета (2).

                  (2)

                  В съответствие с Директива 70/524/ЕИО употребата на салиномицин натрий 120 g/kg (Sacox 120 microGranulate) като фуражна добавка беше разрешена за срок от десет години за пилета, отглеждани за кокошки носачки — с Регламент (ЕО) № 1852/2003 на Комисията (3), и за пилета за угояване — с Регламент (ЕО) № 1463/2004 на Комисията (4). Впоследствие посочената добавка беше вписана в Регистъра на фуражните добавки като съществуващ продукт в съответствие с член 10, параграф 1 от Регламент (ЕО) № 1831/2003.

                  (3)

                  В съответствие с член 10, параграф 2 от Регламент (ЕО) № 1831/2003 във връзка с член 7 от същия регламент беше подадено заявление за извършване на повторна оценка на салиномицин натрий 120 g/kg (Sacox 120 microGranulate) като фуражна добавка за пилета за угояване и за пилета, отглеждани за кокошки носачки. В съответствие с член 7 от посочения регламент беше подадено заявление за разрешаване на употребата на новата формулировка на салиномицин натрий 200 g/kg (Sacox 200 microGranulate) с искане добавката да се класифицира в категорията добавки „кокцидиостатици и хистомоностатици“. В съответствие с член 13, параграф 3 от посочения регламент беше подадено заявление за намаляване на карентния период преди клане от един на нула дни и за изменение на максимално допустимите граници на остатъчните вещества (МДГОВ) за посочената добавка от 5μg/kg за всички влажни тъкани на 0,150 mg/kg черен дроб, 0,040 mg/kg бъбрек, 0,015 mg/kg мускул и 0,150 mg/kg кожа/мазнина. Посочените заявления бяха придружени от данните и документите, изисквани съгласно член 7, параграф 3 от Регламент (ЕО) № 1831/2003.

                  (4)

                  В становището си от 6 декември 2016 г. (5) Европейският орган за безопасност на храните („Органът“) заключи, че при предложените условия на употреба салиномицин натрий 120 g/kg (Sacox 120 microGranulate) и салиномицин натрий 200 g/kg (Sacox 200 microGranulate) не се отразява неблагоприятно върху здравето на животните и на човека, нито върху околната среда. Органът също така заключи, че употребата на салиномицин натрий 120 g/kg (Sacox 120 microGranulate) и на салиномицин натрий 200 g/kg (Sacox 200 microGranulate) е ефективна в борбата с кокцидиозата при пилетата за угояване, както и че според представените проучвания същото заключение се отнася и за пилета, отглеждани за кокошки носачки. Органът също така заключи, че оценките на експозицията при максимално ниво на употреба показват приемлив карентен период от нула дни. Органът също така заключи, че не е необходимо да се определят МДГОВ. Органът не счита, че са необходими специални изисквания за мониторинг след пускането на пазара. Той също така провери доклада относно метода за анализ на фуражната добавка във фуражите, представен от референтната лаборатория, определена с Регламент (ЕО) № 1831/2003.

                  (5)

                  Както обаче е заявено, от съображения, свързани с контрола, следва да се определят МДГОВ за черен дроб, бъбрек, мускул и кожа/мазнина. Бе счетено също, че следва да се предприеме наблюдение на място на резистентността на Eimeria spp. към салиномицин натрий, което е за предпочитане да се проведе през последната част от периода на валидност на разрешението.

                  (6)

                  При оценката на салиномицин натрий (Sacox 120 microGranulate и Sacox 200 microGranulate) беше установено, че предвидените в член 5 от Регламент (ЕО) № 1831/2003 условия за издаване на разрешение са изпълнени. Поради това употребата на посочения препарат следва да бъде разрешена съгласно предвиденото в приложението към настоящия регламент.

                  (7)

                  Регламенти (ЕО) № 1852/2003 и (ЕО) № 1463/2004 следва да бъдат отменени.

                  (8)

                  Тъй като няма съображения във връзка с безопасността, които да налагат незабавното прилагане на измененията в условията на разрешението, е целесъобразно да се предвиди преходен период, за да се даде възможност на заинтересованите страни да предприемат необходимото, за да спазят новите изисквания, произтичащи от разрешението.

                  (9)

                  Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

            ПРИЕ НАСТОЯЩИЯ РЕГЛАМЕНТ:
      Член 1
      Разрешаване
      Разрешава се употребата на посочените в приложението препарати, които принадлежат към категорията „кокцидиостатици и хистомоностатици“, като кокцидиостатик при храненето на животните при спазване на условията, определени в приложението.
      Член 2
      Отмяна на Регламент (ЕО) № 1852/2003
      Регламент (ЕО) № 1852/2003 се отменя.
      Член 3
      Отмяна на Регламент (ЕО) № 1463/2004
      Регламент (ЕО) № 1463/2004 се отменя.
      Член 4
      Преходни мерки
      Посоченият в приложението препарат и съдържащите го фуражи, които са произведени и етикетирани преди 9 май 2018 г. в съответствие с правилата, приложими преди 9 ноември 2017 г., могат да продължат да се пускат на пазара и да се употребяват до изчерпване на складовите наличности.
      Член 5
      Влизане в сила
      Настоящият регламент влиза в сила на двадесетия ден след деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 19 октомври 2017 година.

               За Комисията

               Председател

            Jean-Claude JUNCKER

         (1)  ОВ L 268, 18.10.2003 г., стр. 29.

         (2)  Директива 70/524/ЕИО на Съвета от 23 ноември 1970 г. относно добавките при храненето на животни (ОВ L 270, 14.12.1970 г., стр. 1).

         (3)  Регламент (ЕО) № 1852/2003 на Комисията от 21 октомври 2003 г. за разрешаването в срок от 10 години на употребата на кокцидиостатик при храненето на животни (ОВ L 271, 22.10.2003 г., стр. 13).

         (4)  Регламент (ЕО) № 1463/2004 на Комисията от 17 август 2004 г. относно разрешението за 10 години на използването на Sacox 120 microGranulate при храненето на животни, добавка от групата на кокцидиостатиците и други медицински вещества (ОВ L 270, 18.8.2004 г., стр. 5).

         (5)  EFSA Journal (Бюлетин на ЕОБХ), 2017; 15(1):4670.

         ПРИЛОЖЕНИЕ

                     Идентификационен номер на добавката

                     Наименование на притежателя на разрешението

                     Добавка
                     (търговско наименование)

                     Състав, химична формула, описание, метод за анализ

                     Вид или категория на животните

                     Максимална възраст

                     Минимално съдържание

                     Максимално съдържание

                     Други разпоредби

                     Срок на валидност на разрешението

                     Максимално допустими граници на остатъчни вещества (МДГОВ) в съответните храни от животински произход

                     mg активно вещество/kg пълноценен фураж със съдържание на влага 12 %

                        Кокцидиостатици и хистомоностатици

                     51766

                     Huvepharma NV

                     Салиномицин натрий 120 g/kg
                     (Sacox 120 microGranulate)
                     Салиномицин натрий 200 g/kg
                     (Sacox 200 microGranulate)

                        Състав на добавката

                     (Sacox120 microGranulate):

                                 Салиномицин натрий: 114—132 g/kg

                                 Силициев диоксид: 10—100 g/kg

                                 Калциев карбонат: 500—700 g/kg

                           в твърдо състояние
                     (Sacox 200 microGranulate):

                                 Салиномицин натрий: 190—220 g/kg

                                 Силициев диоксид: 50—150 g/kg

                                 Калциев карбонат: 50—150 g/kg

                           в твърдо състояние

                        Характеристика на активното вещество

                     Салиномицин натрий,
                     C42H69Na O11,
                     CAS №: 55721-31-8,
                     натриева сол на полиетерна монокарбоксилна киселина, получена чрез ферментация на Streptomyces azureus (DSM 32267)
                     Свързани онечиствания:

                                 —

                                 ≤ 10 mg mg елайофилин/kg салиномицин натрий.

                                 —

                                 ≤ 2 g 17-епи-20-дезоксисалиномицин/kg салиномицин натрий.

                                 —

                                 ≤ 10g 20-дезоксисалиномицин/kg салиномицин натрий.

                                 —

                                 ≤ 10g 18,19-дихидросалиномицин/kg салиномицин натрий.

                                 —

                                 ≤ 10g метилиран салиномицин/kg салиномицин натрий.

                        Метод за анализ
                         (1)

                     За количественото определяне на салиномицин във фуражната добавка:
                     високоефективна течна хроматография, при която се използва следколонна дериватизация, съчетана със спектрофотометрично определяне (HPLC-PCD-UV-Vis).
                     За количественото определяне на салиномицин в премиксите и във фуражите:
                     високоефективна течна хроматография, при която се използва следколонна дериватизация, съчетана със спектрофотометрично определяне (HPLC-PCD-UV-Vis) — EN ISO 14183.

                     Пилета за угояване

                     —

                     50

                     70

                                 1.

                                 Добавките се смесват с комбинирани фуражи под формата на премикс.

                                 2.

                                 В инструкциите за употреба се посочва следното:
                                 „Опасно за еднокопитни животни и пуйки.
                                 Този фураж съдържа йонофор:
                                 едновременната употреба с някои медицински субстанции (напр. тиамулин) може да бъде противопоказна“.

                                 3.

                                 Да не се смесва салиномицин натрий с други кокцидиостатици.

                                 4.

                                 Притежателят на разрешението следва да предвиди и изпълни програма за мониторинг след пускането на пазара относно резистентността към бактерии и Eimeria spp.

                                 5.

                                 Нула дни карентен период.

                                 6.

                                 За потребителите на добавката и премиксите стопанските субекти в областта на фуражите установяват процедури за безопасна работа и организационни мерки за преодоляване на потенциалните рискове в резултат на употребата им. Когато тези рискове не могат да бъдат отстранени или сведени до минимум чрез споменатите процедури и мерки, добавката и премиксите трябва да се използват с лични предпазни средства, включително средства за дихателна защита и за защита на очите и кожата.

                     9 ноември 2027 г.

                     150 μg салиномицин натрий/kg черен дроб;
                     40 μg салиномицин натрий/kg бъбрек;
                     15 μg салиномиицн натрий/kg мускул и 150 μg салиномицин натрий/kg кожа/мазнина.

                     Пилета, отглеждани за кокошки носачки

                     12 седмици

                     50

                     50

            (1)  Подробна информация за методите за анализ може да бъде намерена на следния интернет адрес на референтната лаборатория: https://ec.europa.eu/jrc/en/eurl/feed-additives/evaluation-reports.


title: Регламент за изпълнение (ЕС) 2017/822 на Комисията от 15 май 2017 година за изменение на Регламент за изпълнение (ЕС) № 343/2011 за откриване и управление на тарифни квоти на Съюза за вина с произход от Босна и Херцеговина

text:
               16.5.2017

               BG

               Официален вестник на Европейския съюз

               L 123/1

         РЕГЛАМЕНТ ЗА ИЗПЪЛНЕНИЕ (ЕС) 2017/822 НА КОМИСИЯТА
   от 15 май 2017 година
   за изменение на Регламент за изпълнение (ЕС) № 343/2011 за откриване и управление на тарифни квоти на Съюза за вина с произход от Босна и Херцеговина
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 187 от него,
   като има предвид, че:

               (1)

               Споразумението за стабилизиране и асоцииране между Европейските общности и техните държави членки, от една страна, и Босна и Херцеговина, от друга страна (2) (наричано по-долу „ССА“) беше подписано на 16 юни 2008 г. и влезе в сила на 1 юни 2015 г.

               (2)

               Протоколът към Споразумението за стабилизиране и асоцииране между Европейските общности и техните държави членки, от една страна, и Босна и Херцеговина, от друга страна, с оглед присъединяването на Република Хърватия към Европейския съюз (3) (наричан по-долу „Протоколът“) беше подписан на 15 декември 2016 г. Подписването на Протокола от името на Европейския съюз и неговите държави членки и временното му прилагане беше разрешено с Решение (ЕС) 2017/75 на Съвета (4). Протоколът се прилага временно, считано от 1 февруари 2017 г.

               (3)

               В член 5 от Протокола и в приложение IV към него се предвиждат промени в съществуващите тарифни квоти за вина с произход от Босна и Херцеговина, считано от 1 февруари 2017 г. Съответните квоти за вина бяха увеличени от 12 800 hl на 25 500 hl за позиции ex 2204 10 и ex 2204 21 и от 3 200 hl на 15 100 hl за позиции ex 2204 22 и ex 2204 29.

               (4)

               В ССА се посочва, че преференциалното нулево мито в рамките на тарифните квоти се предоставя, при условие че при износ за тези количества няма да се изплащат експортни субсидии от Босна и Херцеговина. Освен това в Протокола се уточнява, че за 2017 г. се прилага пълният размер на квотите, независимо от датата на влизане в сила на протокола или началната дата на временното му прилагане.

               (5)

               Поради това, с оглед на прилагането на тарифните квоти за вина, предвидени в Протокола, Регламент за изпълнение (ЕС) № 343/2011 на Комисията (5) следва да бъде съответно изменен.

               (6)

               Тъй като Протоколът се прилага от 1 февруари 2017 г., предложените изменения следва да се прилагат от същата дата.

               (7)

               Мерките, предвидени в настоящия регламент, са в съответствие със становището на Комитета за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   Приложението към Регламент за изпълнение (ЕС) № 343/2011 се заменя с текста в приложението към настоящия регламент.
   Член 2
   Настоящият регламент влиза в сила на третия ден след деня на публикуването му в Официален вестник на Европейския съюз.

   Той се прилага от 1 февруари 2017 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 15 май 2017 година.

            За Комисията

            Председател

         Jean-Claude JUNCKER

      (1)  ОВ L 347, 20.12.2013 г., стр. 671.

      (2)  ОВ L 164, 30.6.2015 г., стр. 2.

      (3)  ОВ L 12, 17.1.2017 г., стр. 3.

      (4)  Решение (ЕС) 2017/75 на Съвета от 21 ноември 2016 г. за подписване, от името на Съюза и неговите държави членки, и временно прилагане на Протокола към Споразумението за стабилизиране и асоцииране между Европейските общности и техните държави членки, от една страна, и Босна и Херцеговина, от друга страна, с оглед присъединяването на Република Хърватия към Европейския съюз (ОВ L 12, 17.1.2017 г., стр. 1).

      (5)  Регламент за изпълнение (ЕС) № 343/2011 на Комисията от 8 април 2011 г. за откриване и управление на тарифни квоти на Съюза за вина с произход от Босна и Херцеговина (ОВ L 96, 9.4.2011 г., стр. 12).

      ПРИЛОЖЕНИЕ
      „
            ПРИЛОЖЕНИЕ

               Тарифни квоти за вина с произход от Босна и Херцеговина, внасяни в Съюза

                        Пореден №

                        Код по КН (1)

                        Подпозиция по ТАРИК

                        Описание

                        Годишен обем на квотата (в hl) (2)

                        Мито в рамките на тарифната квота (3)

                        09.1528

                        2204 10 93

                        Качествени пенливи вина; други вина от прясно грозде в съдове с вместимост, непревишаваща 2 l.

                        25 500

                        Изключение

                        2204 10 94

                        2204 10 96

                        2204 10 98

                        2204 21 06

                        2204 21 07

                        2204 21 08

                        2204 21 09

                        ex 2204 21 93

                        19, 29, 31, 41 и 51

                        ex 2204 21 94

                        19, 29, 31, 41 и 51

                        2204 21 95

                        ex 2204 21 96

                        11, 21, 31, 41 и 51

                        2204 21 97

                        ex 2204 21 98

                        11, 21, 31, 41 и 51

                        09.1529

                        2204 22 10

                        Други вина от прясно грозде в съдове с вместимост, превишаваща 2 l, но по-малка от 10 l

                        15 100

                        Изключение

                        2204 22 93

                        11, 21, 31, 41 и 51

                        ex 2204 22 94

                        2204 22 95

                        11, 21, 31, 41 и 51

                        ex 2204 22 96

                        2204 22 97

                        11, 21, 31, 41 и 51

                        2204 22 98

                        2204 29 10

                        2204 29 93

                        ex 2204 29 94

                        11, 21, 31, 41 и 51

                        2204 29 95

                        ex 2204 29 96

                        11, 21, 31, 41 и 51

                        2204 29 97

                        ex 2204 29 98

                        11, 21, 31, 41 и 51

                  “

         (1)  Независимо от правилата за тълкуване на Комбинираната номенклатура се счита, че текстът на описанието на продуктите е само за сведение, като в контекста на настоящото приложение преференциалният режим се определя от обхвата на кодовете по КН. Когато пред кода по КН има „ex“, преференциалният режим се определя едновременно от кода по КН и от съответното описание.

         (2)  По искане на една от страните може да се проведат консултации за адаптиране на квотите, като се прехвърлят количества от квотата, приложима за позиции ex 2204 22 и ex 2204 29 (пореден номер 09.1529), към квотата, приложима за позиции ex 2204 10 и ex 2204 21 (пореден номер 09.1528). За 2017 г. се прилага пълният размер на квотите, независимо от датата на влизане в сила на протокола или началната дата на временното му прилагане.

         (3)  В сертификат VI1, въведен съгласно член 43 от Регламент (ЕО) № 555/2008 на Комисията от 27 юни 2008 г. относно определяне на подробни правила за прилагане на Регламент (ЕО) № 479/2008 на Съвета относно общата организация на пазара на вино по отношение на програмите за подпомагане, търговията с трети страни, производствения потенциал и проверките в лозаро-винарския сектор (ОВ L 170, 30.6.2008 г., стр. 1), се посочва, че това изискване е удовлетворено, като се използва следната формулировка: „За изброените в настоящия сертификат продукти не се изплащат експортни субсидии“.


title: Регламент за изпълнение (ЕС) № 1271/2012 на Комисията от 21 декември 2012 година за дерогация от някои разпоредби на Регламент (ЕО) № 1122/2009 по отношение на възможностите за подаване на заявления за подпомагане съгласно схемата за единно плащане за 2012 г., за разпределяне на правата на плащане от националния резерв през 2012 г. или увеличаване на тяхната единична стойност и по отношение на съдържанието на единното заявление, дерогация от Регламент (ЕО) № 1120/2009 по отношение на обявяването на права на плащане през 2012 г. и от Регламент (ЕО) № 73/2009 на Съвета по отношение на проверката на условията за допустимост преди плащания и датата, на която парцелите трябва да са на разположение на земеделските стопани

text:
               28.12.2012

               BG

               Официален вестник на Европейския съюз

               L 357/10

         РЕГЛАМЕНТ ЗА ИЗПЪЛНЕНИЕ (ЕС) № 1271/2012 НА КОМИСИЯТА
   от 21 декември 2012 година
   за дерогация от някои разпоредби на Регламент (ЕО) № 1122/2009 по отношение на възможностите за подаване на заявления за подпомагане съгласно схемата за единно плащане за 2012 г., за разпределяне на правата на плащане от националния резерв през 2012 г. или увеличаване на тяхната единична стойност и по отношение на съдържанието на единното заявление, дерогация от Регламент (ЕО) № 1120/2009 по отношение на обявяването на права на плащане през 2012 г. и от Регламент (ЕО) № 73/2009 на Съвета по отношение на проверката на условията за допустимост преди плащания и датата, на която парцелите трябва да са на разположение на земеделските стопани
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 73/2009 на Съвета от 19 януари 2009 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани, за изменение на регламенти (ЕО) № 1290/2005, (ЕО) № 247/2006, (ЕО) № 378/2007 и за отмяна на Регламент (ЕО) № 1782/2003 (1), и по-специално член 142, букви в) и с) от него,
   като има предвид, че:

               (1)

               В член 41, параграф 3 от Регламент (ЕО) № 73/2009 се предвижда възможността за държавите членки, които не прилагат член 68, параграф 1, буква в) от посочения регламент, да използват националния резерв при определени условия. Когато прилагат въпросния член, държавите членки могат да увеличават единичната стойност и/или броя на правата на плащане, разпределени на земеделските стопани. В съответствие с член 15, параграф 1 от Регламент (ЕО) № 1122/2009 (2) на Комисията заявленията за предоставяне или увеличение на права на плащане по схемата за единно плащане за целите на член 41 от Регламент (ЕО) № 73/2009, трябва да се подават до дата, която следва да бъде определена от държавите членки. Тази дата не трябва да бъде по-късно от 15 май, а в случая на Естония, Латвия, Литва, Финландия и Швеция — 15 юни.

               (2)

               В съответствие с член 11, параграф 1 от Регламент (ЕО) № 1122/2009 земеделски стопанин, подал заявление за подпомагане по някоя от схемите за помощи, свързани с площи, може да подаде само едно единно заявление годишно.

               (3)

               В съответствие с член 11, параграф 2 от Регламент (ЕО) № 1122/2009 единното заявление се подава преди дата, определена от държавите членки, но не по-късно от 15 май, а в случая на Естония, Латвия, Литва, Финландия и Швеция — 15 юни.

               (4)

               Поради продължителното повишение на цените на фуражите, причинено от неблагоприятни климатични условия, засегнали някои от най-важните доставчици на зърно, в няколко държави членки се наблюдава влошаване на икономическото състояние на земеделските стопанства, които в края на 2012 г. срещат сериозни финансови затруднения. Предвид факта, че влошаването на икономическото положение на земеделските стопанства е възможно да има дългосрочни и по-мащабни последствия, следва да се разреши на държавите членки да приложат за 2012 г. член 41, параграф 3 от Регламент (ЕО) № 73/2009.

               (5)

               Тъй като крайният срок за разпределяне или увеличаване на единичната стойност на правата на плащане от националния резерв за 2012 г. съгласно член 15, параграф 1 от Регламент (ЕО) № 1122/2009 вече е изтекъл, е целесъобразно да се разреши на държавите членки, които желаят да приложат разпоредбите на член 41, параграф 3 от Регламент (ЕО) № 73/2009 за 2012 г., да определят нов срок за подаване на заявленията за разпределяне или увеличаване на единичната стойност на правата на плащане от националния резерв.

               (6)

               Освен това е уместно да се осигури дерогация за земеделските стопани в тези държави членки от изискването съгласно член 11, параграф 1 от Регламент (ЕО) № 1122/2009 да представят само едно единно заявление годишно.

               (7)

               В допълнение е необходима дерогация от срока съгласно член 11, параграф 2 от Регламент (ЕО) № 1122/2009 по отношение на онези земеделски стопани, които искат да се възползват от разпоредбите на член 41, параграф 3 от Регламент (ЕО) № 73/2009.

               (8)

               Съгласно член 12, параграф 5 от Регламент (ЕО) № 1122/2009, през първата година на прилагане на схемата за единно плащане или през годината на включване на нови сектори в схемата за единно плащане държавите членки могат да ползват дерогация от разпоредбите на член 12 от Регламент (ЕО) № 1122/2009 по отношение на правата на плащане, ако същите все още не са окончателно установени към датата на определения краен срок за представяне на единното заявление. Необходимо е да се предвиди подобна дерогация по отношение на правата на плащане, които ще бъдат разпределени или чиято единична стойност ще бъде увеличена въз основа на член 41, параграф 3 от Регламент (ЕО) № 73/2009, ако това разпределяне или увеличаване все още не са окончателно определени.

               (9)

               В съответствие с член 8, параграф 1 от Регламент (ЕО) № 1120/2009 (3) права на плащане може да се обявят за плащане само веднъж в годината от селскостопанския производител, който ги държи към последната дата за подаване на единно заявление. Целесъобразно е да се предвиди дерогация от това изискване.

               (10)

               Съгласно член 35, параграф 1 от Регламент (ЕО) № 73/2009 парцелите, които съответстват на хектарите, отговарящи на условията за подпомагане, и са декларирани като свързани с всяко право на плащане, следва да са на разположение на земеделския стопанин към определена от държавата членка дата. Тази дата не трябва да е по-късно от определената от държавата членка дата за изменение на заявлението за подпомагане.

               (11)

               По отношение на правата на плащане, които ще бъдат предоставени или чиято единична стойност ще бъде увеличена в резултат от прилагането на член 41, параграф 3 от Регламент (ЕО) № 73/2009, е необходимо да се предвиди дерогация от задължението на земеделските стопани по отношение на датата, предвидена в член 35, параграф 1 от посочения регламент.

               (12)

               Съгласно член 29, параграф 3 от Регламент (ЕО) № 73/2009 плащанията по схемите за подпомагане, изброени в приложение I към посочения регламент, не се извършват преди да са приключили проверките на условията за допустимост, които се провеждат от държавата членка съгласно член 20 от посочения регламент.

               (13)

               Условията за допустимост, които трябва да бъдат проверени от държавите членки и които са свързани с разпределянето или увеличаването на единичната стойност на правата на плащане по член 41, параграф 3 от Регламент (ЕО) № 73/2009 въз основа на една или няколко от дерогациите, предвидени в настоящия регламент, могат да се различават от условията за допустимост за подпомагане, които са в сила по прилаганата понастоящем схема за единно плащане. В такъв случай проверката на новите условия за допустимост в съответствие с член 29, параграф 3 от Регламент (ЕО) № 73/2009 би възпрепятствала плащанията по схемите за подпомагане, които не са свързани с прилагането на член 41, параграф 3 от посочения регламент и които трябва да бъдат извършени преди тези нови условия за допустимост да бъдат проверени. За избягване на подобна ситуация е необходима дерогация от член 29, параграф 3 от Регламент (ЕО) № 73/2009 във връзка с разпределянето или увеличаването на единичната стойност на правата на плащане по силата на член 41, параграф 3 от посочения регламент.

               (14)

               Освен това, в съответствие с член 29, параграф 2 от Регламент (ЕО) № 73/2009, плащанията трябва да се извършват в периода от 1 декември до 30 юни на следващата календарна година. Чрез дерогация от тази разпоредба, Комисията може да осигури авансови плащания преди 1 декември. Такава дерогация е предоставена в Регламент за изпълнение (ЕС) № 776/2012 г. на Комисията (4), съгласно който държавите членки могат да извършват авансови плащания от 16 октомври 2012 г. до определен лимит за преки плащания по отношение на заявленията, подадени през 2012 г. Следователно дерогацията от член 29, параграф 3 от Регламент (ЕО) № 73/2009 следва да влезе в сила със задна дата от 16 октомври 2012 г., за да може плащането на помощта по схемите за подпомагане, които не са свързани с прилагането на член 41, параграф 3 от посочения регламент, да се извърши след приключване на проверките на условията за допустимост.

               (15)

               Дерогациите, предвидени в настоящия регламент, се отнасят за календарната 2012 г. Следователно настоящият регламент следва да влезе в сила в деня след публикуването му в Официален вестник на Европейския съюз,

               (16)

               Мерките, предвидени в настоящия регламент, са в съответствие със становището на Управителния комитет за директните плащания,

         ПРИЕ НАСТОЯЩИЯ РЕГЛАМЕНТ:
   Член 1
   Дерогации от Регламент (ЕО) № 1122/2009
   1.   Чрез дерогация от член 15, параграф 1 от Регламент (ЕО) № 1122/2009 държавите членки могат да разрешат на земеделските стопани да подадат най-късно до 31 януари 2013 г. заявление за 2012 г. за разпределяне или за увеличаване на единичната стойност на правата на плащане в съответствие с член 41, параграф 3 от Регламент (ЕО) № 73/2009
   2.   Чрез дерогация от член 11, параграф 1, първа алинея от Регламент (ЕО) № 1122/2009 земеделските стопани, които са подали единно заявление за 2012 г. за подпомагане по някоя от схемите за помощи, свързани с площи, до датата, определена от държавите членки в съответствие с член 11, параграф 2 от същия регламент, и които, съгласно параграф 1 от настоящия член, са подали заявление за разпределяне или за увеличаване на единичната стойност на правата на плащане, могат преди 31 януари 2013 г. да подадат отделно заявление за подпомагане за целите на член 41, параграф 3 от Регламент (ЕО) № 73/2009.
   3.   Чрез дерогация от първата алинея на член 11, параграф 2 от Регламент (ЕО) № 1122/2009 държавите членки могат да разрешат на земеделските стопани, които съгласно параграф 1 от настоящия член са подали заявление за 2012 г. за разпределяне или увеличение на единичната стойност на правата на плащане и които не са подали единното заявление, посочено във втория параграф от настоящия член, да подадат най-късно до 31 януари 2013 г. единно заявление за помощ съгласно член 41, параграф 3 от Регламент (ЕО) № 73/2009.
   4.   Заявлението за разпределяне или за увеличаване на единичната стойност на правата на плащане, подадено съгласно параграф 1, се счита за отделно заявление за подпомагане или единно заявление за подпомагане съгласно параграфи 2 и 3.
   5.   Когато параграф 1 от настоящия член се прилага, държавите членки могат да приложат дерогация от разпоредбите на член 12 от Регламент (ЕО) № 1122/2009 по отношение на правата на плащане, ако тяхното разпределяне или увеличенията на тяхната единична стойност, все още не са окончателно установени преди крайния срок, определен в параграфи 2 и 3 от настоящия член.
   Член 2
   Дерогация от Регламент (ЕО) № 1120/2009
   Чрез дерогация от член 8, параграф 1, първа алинея от Регламент (ЕО) № 1120/2009, за 2012 г. правата на плащане, чиято единична стойност се увеличава в съответствие с член 1 от настоящия регламент, могат да бъдат декларирани за плащане на съответното увеличение на тяхната единична стойност от земеделския производител, който ги държи към 31 януари 2013 г.
   Правата на плащане, разпределени на земеделските стопани, и увеличенията на правата на плащане, чиято единична стойност се увеличава в съответствие с член 1 от настоящия регламент, се считат за декларирани за календарната 2012 г.
   Член 3
   Дерогация от Регламент (ЕО) № 73/2009
   1.   Никакви плащания, свързани с разпределянето или с увеличаването на единичната стойност на права на плащане съгласно член 41, параграф 3 от Регламент (ЕО) № 73/2009, не могат да се извършват за календарната 2012 година, преди да приключи проверката на условията за допустимост, приложими за тази помощ, извършвана от съответната държава членка, когато е ползвана една или няколко от дерогациите, посочени в членове 1 и 2 от настоящия регламент.
   2.   Чрез дерогация от член 29, параграф 3 от Регламент (ЕО) № 73/2009 плащанията по схемите за подпомагане, изброени в приложение I към него, различни от подпомагането, посочено в параграф 1 от настоящия член, могат да бъдат извършени за календарната 2012 г. независимо дали е приключила проверката на условията за допустимост, приложими за помощта, посочена в параграф 1 от настоящия член.
   3.   Чрез дерогация от член 35, параграф 1 от Регламент (ЕО) № 73/2009 парцелите, които съответстват на хектарите, отговарящи на условията за подпомагане, и са свързани с всякакви новоразпределени права на плащане или чиято единична стойност е увеличена в съответствие с член 41, параграф 3 от същия регламент въз основа на една или няколко от дерогациите, посочени в членове 1 и 2 от настоящия регламент, следва да бъдат на разположение на съответните земеделски стопани към 31 януари 2013 г.
   Член 4
   Влизане в сила и прилагане
   Настоящият регламент влиза в сила в деня след публикуването му в Официален вестник на Европейския съюз.

   Член 3, параграфи 1 и 2 се прилагат от 16 октомври 2012 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 21 декември 2012 година.

            За Комисията

            Председател

         José Manuel BARROSO

      (1)  ОВ L 30, 31.1.2009 г., стр. 16.

      (2)  ОВ L 316, 2.12.2009 г., стр. 65.

      (3)  ОВ L 316, 2.12.2009 г., стр. 1.

      (4)  ОВ L 231, 28.8.2012 г., стр. 8.


title: Регламент за изпълнение (ЕС) № 580/2010 на Съвета от 29 юни 2010 година за изменение на Регламент (ЕО) № 452/2007 за налагане на окончателно антидъмпингово мито върху вноса на дъски за гладене с произход, inter alia , от Украйна

text:
               2.7.2010

               BG

               Официален вестник на Европейския съюз

               L 168/12

         РЕГЛАМЕНТ ЗА ИЗПЪЛНЕНИЕ (ЕС) № 580/2010 НА СЪВЕТА
   от 29 юни 2010 година
   за изменение на Регламент (ЕО) № 452/2007 за налагане на окончателно антидъмпингово мито върху вноса на дъски за гладене с произход, inter alia, от Украйна
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) („основния регламент“), и по-специално член 11, параграф 3 от него,
   като взе предвид предложението, представено от Европейската комисия след консултация с Консултативния комитет,
   като има предвид, че:
   1.   ПРОЦЕДУРА

   1.1.   Действащи мерки

               (1)

               С Регламент (ЕО) № 452/2007 (2) („първоначалния регламент“) Съветът наложи окончателно антидъмпингово мито върху вноса на дъски за гладене с произход, inter alia, от Украйна. Мерките се състоят от адвалорно мито ad valorem в размер на 9,9 %.

         1.2.   Искане за преразглеждане

               (2)

               През август 2008 г. Комисията получи искане за частично междинно преразглеждане на основание член 11, параграф 3 от основния регламент („междинно преразглеждане“). Комплектоването на искането приключи през декември 2008 г. Искането, чийто обхват беше ограничен до разглеждането на дъмпинга, е отправено от украинския производител износител Eurogold Industries Ltd. („заявителя“ или „ЕGI“). Заявителят оказа съдействие при разследването, в хода на което се стигна до констатациите и заключенията, изложени в първоначалния регламент („първоначалното разследване“). Приложимото антидъмпингово мито спрямо заявителя, който е единственият известен производител износител на разглеждания продукт в Украйна, е в размер на 9,9 %.

               (3)

               В искането си заявителят изтъква, че обстоятелствата, въз основа на които са били наложени мерките, са се променили и че тези промени са с дълготраен характер. Заявителят е представил prima facie доказателства за това, че по-нататъшното прилагане на мярката в сегашния ѝ размер вече не е необходимо за компенсиране на дъмпинга.

         1.3.   Започване на преразглеждане

               (4)

               Като установи, след консултации с Консултативния комитет, че съществуват достатъчно доказателства за започването на междинно преразглеждане, Комисията реши да започне частично междинно преразглеждане в съответствие с член 11, параграф 3 от основния регламент, чийто обхват да бъде ограничен до разглеждане на дъмпинга, доколкото това се отнася до EGI. На 9 април 2009 г. Комисията публикува известие за започване на преразглеждане в Официален вестник на Европейския съюз
                   (3) („известие за започване на преразглеждане“) и започна разследване.

         1.4.   Разглеждан продукт и сходен продукт

               (5)

               Разглежданият продукт, предмет на междинното преразглеждане, е същият като този при първоначалното разследване, т.е. дъски за гладене, независимо дали са самостоятелно стоящи или не, със или без отвеждане на парата и/или загряваща горна част, и/или издухваща горна част, включително дъски за ръкави, и основни части от тях, т.е. крака, горна част и поставка за ютия, с произход от Украйна, класирани понастоящем в кодове по КН ex 3924 90 00, ex 4421 90 98, ex 7323 93 90, ex 7323 99 91, ex 7323 99 99, ex 8516 79 70 и ex 8516 90 00.

               (6)

               Произвежданият и продаван в Украйна продукт и този, който е изнасян за Съюза, имат еднакви основни физически и технически характеристики и видове употреба и поради тази причина се считат за сходни по смисъла на член 1, параграф 4 от основния регламент.

         1.5.   Засегнати страни

               (7)

               Комисията уведоми официално промишлеността на Съюза, заявителя и органите на държавата износител за започването на междинното преразглеждане. На заинтересованите страни беше дадена възможност да изложат писмено становищата си и да бъдат изслушани.

               (8)

               Комисията изпрати въпросник на заявителя и получи отговор в рамките на определения за целта срок. Също така тя потърси и провери цялата информация, която счете за необходима за определяне на дъмпинга, и направи проверка на място в помещенията на заявителя:

                           —

                           Eurogold Industries Ltd., Zhitomir, Украйна,

                           —

                           и свързаното с него дружество Eurogold Service Zumbühl & Co., Zug в Швейцария („EGS“).

         1.6.   Разследван период

               (9)

               Разследването обхвана периода от 1 януари 2008 г. до 31 декември 2008 г. („разследван период“ или „РП“).

         2.   РЕЗУЛТАТИ ОТ РАЗСЛЕДВАНЕТО

   2.1.   Нормална стойност

               (10)

               За определяне на нормалната стойност най-напред беше установено дали реализираният от EGI общ обем продажби на сходния продукт на независими клиенти на вътрешния пазар е бил представителен в сравнение с общия обем на продажбите на дружеството за износ в Съюза. В съответствие с член 2, параграф 2 от основния регламент продажбите на вътрешния пазар се считат за представителни, когато общият обем продажби на вътрешния пазар е не по-малко от 5 % от общия обем на продажбите на разглеждания продукт за Съюза. Установено бе, че реализираният от EGI общ обем продажби на сходния продукт на вътрешния пазар е представителен.

               (11)

               За всеки вид от продукта, продаван от EGI на неговия местен пазар и счетен за пряко сравним с вида от продукта, продаван за износ в Съюза, беше преценено дали стойността на вътрешните продажби е достатъчно представителна за целите на член 2, параграф 2 от основния регламент. Вътрешните продажби на определен вид от продукта се смятат за достатъчно представителни, когато общият обем на продажбите на този вид от продукта за независими клиенти на вътрешния пазар по време на РП е представлявал най-малко 5 % от общия обем на продажбите на сравнимия вид от продукта, изнасян за Съюза.

               (12)

               Беше проверено също така дали вътрешните продажби от всеки вид продукт биха могли да се разглеждат като извършени в обичайни търговски условия съгласно член 2, параграф 4 от основния регламент. Това беше направено, като беше определен относителният дял на рентабилни продажби на независими клиенти, реализирани на вътрешния пазар, от всеки изнасян вид от разглеждания продукт през РП.

               (13)

               За онези видове от продукта, при които повече от 80 % от обема на продажбите на вътрешния пазар от конкретния вид продукт са били на стойност, по-висока от тяхната себестойност, а среднопретеглената продажна цена на същия вид е била равна или по-висока от производствените разходи за единица продукция, нормалната стойност за всеки вид от продукта бе изчислена като среднопретеглената стойност на действителните местни цени при всички продажби от въпросния вид, независимо дали въпросните печалби са били рентабилни или не.

               (14)

               Когато обемът на рентабилните продажби на даден вид от продукта е представлявал 80 % или по-малко от общия обем на продажбите на този вид или когато среднопретеглената цена на този вид е била по-ниска от производствените разходи за единица продукция, нормалната стойност бе основана на действителната цена на вътрешния пазар, изчислена като среднопретеглена стойност само на рентабилните продажби на този вид на вътрешния пазар през РП.

               (15)

               Когато цените на местния пазар за конкретен вид от продукта, продаван от EGI, не можеха да се използват за установяване на нормална стойност, нормалната стойност бе конструирана в съответствие с член 2, параграф 3 от основния регламент.

               (16)

               При конструирането на нормална стойност съгласно член 2, параграф 3 от основния регламент размерът на разходите за реализация, общите и административните разходи и размерът на печалбата бяха определени, съгласно член 2, параграф 6 от основния регламент, на основата на действителните данни за производството и продажбите на сходния продукт от EGI при обичайни търговски условия.

               (17)

               След оповестяването на констатациите EGI заяви, че процентът на разходите за реализация и на общите и административни разходи, който е бил използван при конструирането на нормалната стойност, не е съответствал на процента при продажбите на вътрешния пазар, осъществени при обичайни търговски условия, и че в резултат на това някои конструирани нормални стойности са били надценени в това отношение.

               (18)

               Това твърдение бе проучено, но бе счетено за неоснователно, тъй като използваният процент на разходите за реализация и на общите и административни разходи съвпада с обявения по отношение на продажбите на вътрешния пазар и остава един и същ, независимо дали продажбите са осъществени при обичайни търговски условия или не, понеже се изразява като процент от оборота. Поради това твърдението се отхвърля.

         2.2.   Експортна цена

               (19)

               EGI e извършвало продажби за износ в Съюза пряко на независими клиенти или чрез свързаното с него дружество EGS, намиращо се в Швейцария.

               (20)

               В случаите, когато експортните продажби в Съюза са били извършени пряко на независими клиенти в Съюза, експортните цени бяха определени на базата на действително платените или подлежащите на плащане цени на разглеждания продукт в съответствие с член 2, параграф 8 от основния регламент.

               (21)

               В случаите, когато експортните продажби в Съюза са били извършени чрез свързаното дружество EGS, което е изпълнявало всички важни функции по вноса на стоките във връзка с пускането им за свободно обращение в Съюза, т.е. функциите на свързан вносител, експортната цена бе установена в съответствие с член 2, параграф 9 от основния регламент на основата на цените, на които внесените продукти са били препродадени за пръв път на независим купувач. За тази цел бяха направени корекции за отчитане на всички разходи, направени между вноса и препродажбата, и за реализиране на печалба, така че да може да се установи достоверна експортна цена. С оглед на това, при липса на нова информация от независими вносители относно реализираната печалба, беше използвана същата печалба, в процентно изражение, като тази, използвана при първоначалното разследване.

               (22)

               EGI заяви, позовавайки се на член 11, параграф 10 от основния регламент, че в случай че експортната цена се установява в съответствие с член 2, параграф 9 от основния регламент, платеното антидъмпингово мито не следва да се приспада като разход, тъй като — според това дружество — то надлежно е намерило отражение в препродажните цени.

               (23)

               В тази връзка бяха разгледани доказателствата в подкрепа на въпросното твърдение, представляващи определен брой изчисления на продажната цена. Предоставените изчисления обаче се отнасяха само до някои от моделите, продадени по време на РП, и сочеха, че антидъмпинговото мито не е било отразено напълно в продажната цена във всички случаи. Поради това представените доказателства не бяха счетени за убедителни, за да се установи дали антидъмпинговото мито е било отразено в препродажните цени. На горното основание твърдението бе отхвърлено и при установяването на експортната цена при продажбите в Съюза, направени чрез EGS в съответствие с член 2, параграф 9 от основния регламент, антидъмпинговото мито беше приспаднато като разход.

               (24)

               След оповестяването на констатациите EGI повторно изрази същото твърдение. В подкрепа на въпросното твърдение обаче не бяха представени никакви нови доказателства или доводи. Поради това твърдението се отхвърля.

         2.3.   Сравнение

               (25)

               Нормалната стойност и експортната цена бяха сравнени на базата на цена на производител. С цел гарантиране на справедливо сравнение между нормалната стойност и експортната цена, съгласно член 2, параграф 10 от основния регламент там, където бе приложимо и оправдано, бяха направени дължимите корекции за отчитане на различията в транспортните разходи, разходите за опаковане, разходите за кредит и комисионите.

               (26)

               След оповестяването на констатациите излезе наяве грешка при изчислението, заключаваща се в неправилно преизчисление от една валута в друга на някои корекции по отношение на разходите за опаковане. Тази грешка беше поправена и бе извършена съответна промяна в изчислението на дъмпинговия марж.

               (27)

               Също след оповестяването на констатациите EGI заяви, че при конструирането на нормалната стойност обявените корекции по отношение на продажбите на вътрешния пазар, които не са били осъществени при обичайни търговски условия, следва да не бъдат взети под внимание и, при липса на други продажби на въпросния вид продукт, следва да се използват средните стойности на корекциите по отношение на продажбите на други видове от продукта, осъществени при обичайни търговски условия, тъй като само последните отразявали разходите, които са били включени в разходите за реализация и общите и административните разходи, използвани при конструирането на нормалната стойност.

               (28)

               Това твърдение бе проучено, но не бе взето под внимание поради обстоятелството, че тъй като корекциите се използват само с цел сравнение и като правило отразяват специфичните за всяка сделка действителни разходи, те са обективен елемент и по тази причина не зависят от това, дали продажбите в крайна сметка са осъществени или не при обичайни търговски условия.

               (29)

               Освен това при проучването на това твърдение бе установено, че при конструирането на нормалните стойности са били приложени неправилни корекции в случая с онези видове от продукта, при които не е имало продажби на вътрешния пазар. Тази грешка бе поправена чрез използване на съвкупните средни стойности на корекциите за всички продажби на вътрешния пазар и бе извършена съответна промяна в изчислението. EGI заяви, че за тези видове от продукта следва да бъдат предвидени корекции с оглед на разходите за кредити, тъй като разходите за кредити са били включени в разходите за реализация и общите и административните разходи, използвани при конструирането на нормалната стойност. Това твърдение бе отхвърлено, понеже въпросните видове от продукта никога не са били продавани на практика на вътрешния пазар и поради това липсват доказателства за това, че плащането им ще бъде отсрочено. В това отношение следва да се отбележи, че евентуалните корекции с оглед на разходите за кредити не се основават на условията и разходите за действителните плащания, а на възможните разходи, основаващи се на договорените към момента на продажбата условия на плащане.

         2.4.   Дъмпингов марж

               (30)

               Както е предвидено в член 2, параграф 11 от основния регламент, среднопретеглената нормална стойност по видове от продукта беше сравнена със среднопретеглената експортна цена за съответния вид от разглеждания продукт. Това сравнение показа наличието на дъмпинг.

               (31)

               Дъмпинговият марж по отношение на EGI, изразен като процент от нетната цена франко границата на Европейския съюз без платено мито, е 7 %.

               (32)

               В съответствие с член 11, параграф 3 от основния регламент бе проучен и въпросът дали има достатъчно основания да се счете, че констатациите имат траен характер.

               (33)

               Структурната реорганизация на каналите за продажба, използвани от заявителя и свързаното с него дружество, вече се е наложила добре за повечето негови продажби и може да се счете за дългосрочна. Поради това няма вероятност обстоятелствата, довели до започването на настоящото междинно преразглеждане, да се променят в обозримо бъдеще по такъв начин, че да повлияят на констатациите от междинното преразглеждане. Освен това по време на разследването не се появиха никакви данни, които да навеждат на мисълта, че новите обстоятелства нямат траен характер. На това основание е направен изводът, че променените обстоятелства имат траен характер.

         3.   АНТИДЪМПИНГОВИ МЕРКИ

               (34)

               При първоначалното разследване бе установено, че EGI е единственият украински производител износител на дъски за гладене. Поради това методологията, използвана за установяване на дъмпинговия марж при EGI, бе използвана за установяване на дъмпинговия марж при всички други украински производители износители на разглеждания продукт.

               (35)

               Съответно, предвид резултатите от разследването в рамките на преразглеждането бе счетено за подходящо приложимото антидъмпингово мито спрямо вноса на разглеждания продукт с произход от Украйна да се промени на 7 %.

               (36)

               Заинтересованите страни бяха информирани за съществените факти и съображения, на базата на които ще бъде предложено да се измени Регламент (ЕО) № 452/2007 на Съвета, с който е наложено антидъмпингово мито върху вноса на разглеждания продукт с произход, inter alia, от Украйна, и им бе предоставена възможност да представят становищата си. Техните коментари бяха взети под внимание по целесъобразност и са надлежно отразени в настоящия регламент,

         ПРИЕ НАСТОЯЩИЯ РЕГЛАМЕНТ:
   Член 1
   Вписването, отнасящо се до всички дружества в Украйна, в таблицата в член 1, параграф 2 от Регламент (ЕО) № 452/2007 се заменя със следното:

                  „Украйна

                  Всички дружества

                  7

                  —“

   Член 2
   Настоящият регламент влиза в сила в деня след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Люксембург на 29 юни 2010 година.

            За Съвета

            Председател

         E. ESPINOSA

      (1)  ОВ L 343, 22.12.2009 г., стр. 51.

      (2)  ОВ L 109, 26.4.2007 г., стр. 12.

      (3)  ОВ C 85, 9.4.2009 г., стр. 28.